কাইযেন অঙ্গনে বাস্তব অবস্থার মূল্যায়ন, কাণ্ডজ্ঞান ও বিচক্ষণতার কোনো বিকল্প নেই। শেষ বিচারে কাইযেন ইভেন্ট তৈরি ও পরিচালনা প্রত্যেকের নিজস্ব চিন্তা ও সকলের উদ্ভাবনী শক্তির উপরই নির্ভর করে। এজন্য তাই প্রথম প্রয়োজন প্রত্যেকের উদ্দীপনা ও সকলের অংশগ্রহণ। কাইযেন পুরাদস্তুর সাম্যবাদী ও গণতান্ত্রিক। প্রতিষ্ঠানের প্রত্যেকে চিন্তা করতে হয়, মতামত ও প্রস্তাব পেশ করতে হয়, সকলের মতকেই মূল্যবান মনে করা হয়, সব নতুন চিন্তাকেই গুরুত্বের সাথে বিবেচনা করা হয়। তৃণমূলের ভাবনা থেকেই ইভেন্টের ধারণাগত আকার তৈরি হয়, সকলেই টিমের সদস্য হয় এবং টিম ওয়ার্কের মধ্য দিয়েই ইভেন্ট বাস্তবায়িত হয়। এখানে সকলেই সমান—তাই নেতা ও অনুসারীর মধ্যে ফারাক খুঁজে পাওয়া দুষ্কর। এটি প্রথাগত আমলাতান্ত্রিক আদেশ-আনুগত্যের মডেল থেকে ভিন্ন এবং এমনকি গ্রুপ ওয়ার্ক থেকেও তা ভিন্ন। এখানে প্রত্যেকেরই সর্বোচ্চ অংশগ্রহণ ও অবদান রাখার সুযোগ বিদ্যমান। এখানে র‍্যাঙ্ক নেই, রাজনীতি নেই, এবং প্রস্তাব অব্যবহিতভাবে বাস্তবায়িত হয়। প্রথাগত প্রতিষ্ঠানে নিচের পদের কর্মীদের কাজের কৃতিত্ব উঁচু পদের অধিকারীর ঝুলিতে গিয়ে পড়ে। কিন্তু কাইযেন ইভেন্টে প্রকৃত কর্মীটিই টিমের সদস্যদের কাছ থেকে স্বীকৃতি পায়ে থাকে। সকলেই সমভাবে অংশ নেয় বলে এবং অবদানের স্বীকৃতি সমভাবে মেলে বলে কাইযেন ইভেন্টে কেউই হারে না, সকলেই জেতে; কাজ হয়ে উঠে সহজ, আনন্দের, এবং কর্ম-সন্তোষ বৃদ্ধি পায়। কাইযেন কর্মস্থল ও কর্মপ্রক্রিয়ার অধিকতর মানবিকীকরণের দিকে মনোযোগী। কাইযেনের কারবার প্রধানত মানুষ, মানবিক মর্যাদা ও আন্তঃব্যক্তি সুস্থ সম্পর্ক নিয়ে; কোনো কর্মপ্রক্রিয়ার ডিজাইন নিয়ে নয়। কিন্তু জীবনের উন্নয়নের সাথে সাথে এর ফল হিসেবে পাওয়া যায় উৎপাদনে প্রবৃদ্ধি।